**René Kollo** (født 20. november 1937 i Berlin, Tyskland som **René Viktor Kollodzieyski**) er en tysk operasanger (tenor), spesielt kjent for sine Wagner-roller. I tillegg til heldentenor-roller opptrådte han i et stort utvalg av operaer og operetter i løpet av karrieren. Kollo gjorde også flere operainnspillinger.

Bakgrunn
--------

Han vokste opp i Wyk auf Föhr, og flyttet deretter til Hamburg for å utdanne seg som fotograf, selv om han alltid hadde vært interessert i musikk, spesielt dirigering. Midt på 1950-tallet begynte han å opptre som musiker (som selvlært trommeslager). Han spilte i jazzklubber og studerte skuespill hos Else Bongers i Berlin. For å forberede seg på musikalske roller studerte han hos Elsa Varena, som raskt innså at han var svært talentfull.

Sangkarriere
------------

Han signerte sin første platekontrakt som tyveåring, og spilte inn flere sanger som havnet på hitlistene.

Han debuterte som operasanger i Braunschweig i 1965 i de tre Stravinskij-operaene *Mavra*, *Renard* og *Œdipus Rex*. Han bodde i Braunschweig i to år og sang det meste av det lyriske tenorrepertoaret. I 1967 begynte han ved Deutsche Oper am Rhein i Düsseldorf, der han også fikk roller som lyrisk tenor.

Han var gjestesolist i München, Frankfurt, Lisboa og på La Scala i Milano; på La Scala sang han i *Arabella* i 1970, i *Rhingullet* i 1973, i *Fidelio* i 1978 og i *Lohengrin* i 1981. I 1969 startet hans karriere som Wagner-tolker da han fikk sin første rolle i Bayreuth, som styrmannen i *Den flyvende hollender*. De store Wagner-rollene fulgte raskt etter hverandre: Erik i 1970, Lohengrin i 1971, Walter i 1973, Parsifal i 1975, Siegfried i 1976, Tristan og Tannhäuser i 1981. Han har siden sunget disse rollene i store operahus over hele verden, inkludert Metropolitan Opera, hvor han sang i *Lohengrin* i 1976, i en oppsetning dirigert av James Levine, og deretter i *Ariadne auf Naxos* i 1979.

Kollo hadde dessuten regien på en oppsetning av *Parsifal* i Darmstadt i 1986 og en oppføring av *Tiefland* av Eugen d'Albert i Ulm i 1991.

Han har også sunget ikke-wagneriske roller, inkludert Hermann i Tsjajkovskijs *Spardame*, Florestan i *Fidelio*, Brittens *Peter Grimes* og Verdis *Otello*. Faktisk har han et uvanlig bredt repertoar for en heltetenor. Andre tenorroller han sang var grev Danilo, i Herbert von Karajans innspilling 1972–1973 av Franz Lehárs operette *Den glade enke*, med Elizabeth Harwood og Teresa Stratas, og prins Edwin i en filmatisering av Emmerich Kálmáns operette *Die Csárdásfürstin* med Anna Moffo og Dagmar Koller. Filmen hadde premiere i 1971.

Kollo har ikke bare sunget opera, men har gjort mange TV-opptredener og sunget lettere repertoar, inkludert en operette han komponerte selv. Han har også komponert og skrevet tekst til flere sanger, i fotsporene til både faren og bestefaren, som var operettekomponister. Han hadde sin siste opptreden i 2013, 75 år gammel.

Innspillinger
-------------

Kollo har gjort mange plateinnspillinger, og kan også sees på video.

### Plateutgivelser (utvalg)

* 1970: *Tannhäuser* – dirigert av Georg Solti
* 1973: *Das Lied von der Erde* – dirigert av Karajan
* 1970: *Mestersangerne fra Nürnberg* – dirigert av Karajan
* 1975/1976: *Mestersangerne fra Nürnberg* – dirigert av Solti
* 1971/1972: *Parsifal* – dirigert av Solti
* 1975: *Die tote Stadt* – med Carol Neblett, dirigert av Erich Leinsdorf
* 1975: *Den solgte brud* – med Stratas, dirigert av Jaroslav Krombholc
* 1974/1976: *Rienzi* – dirigert av Heinrich Hollreiser
* 1977: *Den flyvende hollender* – dirigert av Solti
* 1977: *Ariadne auf Naxos* – dirigert av Solti
* 1978: *Fidelio* – dirigert av Leonard Bernstein
* 1979: *Jegerbruden* – dirigert av Rafael Kubelík
* 1975–1981: *Lohengrin* – med Dunja Vejzovic som Ortrud, dirigert av Karajan
* 1982: *Siegfried* – dirigert av Marek Janowski
* 1980–1982: *Tristan und Isolde* – med Margaret Price, dirigert av Carlos Kleiber
* 1983: *Götterdämmerung* – dirigert av Janowski
* 1987: *Die Frau ohne Schatten* – dirigert av Wolfgang Sawallisch
* 1988: *Die Dreigroschenoper* – med Helga Dernesch, dirigert av John Mauceri
* 1992: *Wesendonck Lieder* – dirigert av Christian Thielemann

### Videoinnspillinger

På video kan man finne to forestillinger av hans Tristan: en forestilling fra Bayreuth-festivalen i 1983 regissert av Jean-Pierre Ponnelle, med Johanna Meier som Isolde, og en produksjon fra Berlin i 1993, regissert av Götz Friedrich, med Gwyneth Jones som den irske prinsessen.

Referanser
----------

1. ↑   Gemeinsame Normdatei, besøkt 9. april 2014[Hentet fra Wikidata]
2. ↑   Munzinger Personen, oppført som Rene Kollo, Munzinger IBA 00000014407, besøkt 9. oktober 2017[Hentet fra Wikidata]
3. ↑   Brockhaus Enzyklopädie, Brockhaus Online-Enzyklopädie-id kollo-rene, besøkt 9. oktober 2017[Hentet fra Wikidata]
4. ↑   filmportal.de, Filmportal-ID 94fb260f83a6450dba52368fa89b33e6, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. ↑   paul-lincke.goslar.de, besøkt 14. mars 2021[Hentet fra Wikidata]
7. ↑  Klesse, Anne (25. februar 2013). «René Kollo ist ein Held mit aufbrausendem Gemüt». *www.morgenpost.de* **(tysk)**. Besøkt 16. mai 2021.
8. ↑  «Wagnerian (and Eurovision) Tenor René Kollo, 75, Calls Time». *Classicalite*. 14. oktober 2013. Besøkt 16. mai 2021.

Eksterne lenker
---------------

* Offisielt nettsted Rediger på Wikidata

* (en) René Kollo – kategori av bilder, video eller lyd på Commons Rediger på Wikidata
* (en) René Kollo på Internet Movie Database Rediger på Wikidata

* (en) René Kollo på AllMovie Rediger på Wikidata

* (en) René Kollo hos The Movie Database Rediger på Wikidata
* (en) René Kollo på Apple Music Rediger på Wikidata

* (en) René Kollo på Discogs Rediger på Wikidata

* (en) René Kollo på MusicBrainz Rediger på Wikidata

* (en) René Kollo på Spotify Rediger på Wikidata

* (en) René Kollo på Songkick Rediger på Wikidata

* (en) René Kollo på AllMusic Rediger på Wikidata
* (de) René Kollo i katalogen til det tyske nasjonalbiblioteket

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Prabook **·** Brockhaus Enzyklopädie **·** Deutsche Biographie **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NKC **·** BNE **·** CiNii **·** Munzinger (iba) **·** MusicBrainz **·** Discogs **·** AllMusic
 |